Κάστρο της Ιεράπετρας

Το Κάστρο της Ιεράπετρας, επίσης γνωστό ως Κάστρο Καλές, είναι κάστρο στην πόλη της Ιεράπετρας, στο νησί της Κρήτης, στην Ελλάδα. Ιστορία και περιγραφή Το κάστρο ανεγέρθηκε κατά τη διάρκεια της βενετικής περιόδου, πιο συγκεκριμένα κατά τις απαρχές του 13ου αιώνα. Κατά μία εκδοχή, ανεγέρθηκε από τον Γενουάτη πειρατή, Ενρίκο Πεσκατόρε, ο οποίος, στη συνέχεια, το πούλησε στους Βενετούς. Το 1508, το κάστρο υπέστη σημαντικές ζημιές κατά τη διάρκεια σεισμού. Το 1626, οχυρώθηκε εκ νέου από τον Φραντσέσκο Μοροζίνι, ενώ το 1647, όπως και το σύνολο της ευρύτερης περιοχής της Ιεράπετρας, πέρασε υπό οθωμανικό έλεγχο. Οι τελευταίοι προχώρησαν σε επιδιορθωτικές εργασίες εντός του κάστρου, ενισχύοντας, παράλληλα, σε σημαντικό βαθμό το σύνολο των οχυρώσεων της πόλης, συμπεριλαμβανομένων των ίδιων των τειχών της. Η ονομασία του κάστρου ως «Καλές» προέρχεται από τον τουρκικό όρο «kale» ή «kule», ο οποίος σημαίνει «κάστρο» ή «πύργος». Το κάστρο, το οποίο φιλοξενούσε φρουρά της τάξεως των 300 στρατιωτών, υπέστη σημαντικές ζημιές κατά τη διάρκεια σεισμού, 6 Δεκεμβρίου 1779. Το κάστρο βρίσκεται στο νότιο άκρο της πόλης της Ιεράπετρας, εποπτεύοντας τον λιμένα της. Ορθογωνίου σχήματος, διαθέτει από έναν πύργο σε κάθε γωνία του. Το ίδιο το κάστρο είναι σχετικά μικρού μεγέθους, ενώ τα τείχη του είναι αρκετά χαμηλού ύψους. Φωτοθήκη Παραπομπές Εξωτερικοί σύνδεσμοι Πολυμέσα σχετικά με το θέμα Κάστρο της Ιεράπετρας στο Wikimedia Commons